EFTA-valtioiden pysyvän komitean päätös N:o 1/2000/SC, tehty 2 päivänä lokakuuta 2000, rahoitusvälinekomitean perustamisesta - Rahoitusvälinekomitean työjärjestys



Virallinen lehti nro L 038 , 08/02/2001 s. 0046 - 0050



EFTA-valtioiden pysyvän komitean päätös N:o 1/2000/SC, tehty 2 päivänä lokakuuta 2000, rahoitusvälinekomitean perustamisesta EFTA-VALTIOIDEN PYSYVÄ KOMITEA, joka ottaa huomioon Euroopan talousalueesta tehdyn sopimuksen (jäljempänä "ETA-sopimus"), sellaisena kuin se on mukautettuna Euroopan talousalueesta tehdyn sopimuksen mukauttamisesta tehdyllä pöytäkirjalla, ja erityisesti sen VI osan ja ETA:n rahoitusvälineen perustamisesta 22 päivänä toukokuuta 2000 tehdyn ETA:n sekakomitean päätöksen N:o 47/2000, ottaa huomioon sekakomitean päätöksen N:o 47/2000 liitteessä määrätyt täytäntöönpanoa koskevat yksityiskohtaiset säännöt, ON PÄÄTTÄNYT SEURAAVAA: 1 artikla Perustetaan rahoitusvälinekomitea (jäljempänä "komitea"), jonka tehtävänä on hallinnoida ETA:n sekakomitean päätöksellä N:o 47/2000 perustettua ETA:n rahoitusvälinettä. 2 artikla Kaikilla niillä EFTA-valtioilla, jotka ovat saattaneet voimaan sopimuksen EFTA-valtioiden pysyvästä komiteasta, on komiteassa edustaja ja yksi ääni. Euroopan komissio voidaan tarvittaessa kutsua osallistumaan asioiden käsittelyyn komiteassa. 3 artikla Komitea nimittää yhteyshenkilön, joka toimii samalla myös komitean sihteerinä. Yhteyshenkilö huolehtii tiiviistä ja jatkuvasta yhteistyöstä erityisesti komitean, edunsaajavaltioiden, Euroopan komission ja ETA:n rahoitusvälineen toiminnan valvojien välillä. 4 artikla Komitea tekee päätöksensä yksimielisesti, jollei komitean työjärjestyksessä toisin määrätä. 5 artikla Komitea tekee ETA:n rahjoitusvälineen moitteettoman toiminnan kannalta tarpeelliset päätökset. Komitea muun muassa hyväksyy rahoitettavat hankkeet ja kunkin hankkeen seuranta- ja maksusuunnitelman, valvoo tuen toimivuutta yleensä, erityisesti seurantaraporttien perusteella, ja suorittaa edunsaajille seurantaraporttien perusteella maksusuunnitelmien mukaiset maksut. 6 artikla Komitea määrittää sekakomitean päätöksen N:o 47/2000 mukaisesti rahoitusvälinekomitean avaamalle tilille maksettavien maksusuoritusten suuruuden. Rahoitusvälinekomitea laskee kunkin EFTA-valtion maksuosuuden ja maksettavan määrän 22 päivänä kesäkuuta 2000 pidetyssä pysyvän komitean 74. kokouksessa sovitun kustannustenjakoperiaatteen mukaisesti. Komitean yhteyshenkilö vastaa maksupyyntöjen lähettämisestä. 7 artikla Komitean työjärjestys on tämän päätöksen liitteenä. 8 artikla Komitean on annettava pysyvälle komitealle puolen vuoden välein raportti toiminnastaan ja ETA:n rahoitusvälineen toiminnasta. 9 artikla Tämä päätös tulee voimaan välittömästi. 10 artikla Tämä päätös julkaistaan Euroopan yhteisöjen virallisen lehden ETA-osastossa ja ETA-täydennysosassa. Tehty Brysselissä 2 päivänä lokakuuta 2000. Pysyvän komitean puolesta Puheenjohtaja Gunnar Snorri Gunnarsson Pääsihteeri William Rossier LIITE RAHOITUSVÄLINEKOMITEAN TYÖJÄRJESTYS 1 artikla Jäsenet/varajäsenet 1. Kaikilla niillä EFTA-valtioilla, jotka ovat saattaneet voimaan sopimuksen EFTA-valtioiden pysyvästä komiteasta, on komiteassa edustajanaan yksi varsinainen jäsen, jonka kyseisen EFTA-valtion toimivaltainen viranomainen nimittää kirjallisesti asianmukaista menettelyä noudattaen. Kullakin varsinaisella jäsenellä voi olla varajäsen tai -jäseniä, joiden nimet varsinaisen jäsenen tai tämän nimittäneen toimivaltaisen viranomaisen on ilmoitettava kirjallisesti komitealle. Jäsenenä toimiessaan varajäsenellä on samat oikeudet ja velvollisuudet kuin varsinaisella jäsenellä. Kaikista edustusjärjestelyiden muutoksista on viipymättä ilmoitettava komitealle kirjallisesti. 2. Kutakin jäsentä voi avustaa yksi tai useampia asiantuntijoita. 2 artikla Puheenjohtaja/varapuheenjohtaja 1. Komitea valitsee puheenjohtajan ja varapuheenjohtajan vuodeksi kerrallaan. Molemmat voidaan valita tehtäviinsä uudelleen. 2. Puheenjohtaja johtaa komitean työskentelyä. 3. Jos puheenjohtaja on poissa komitean kokouksesta, varapuheenjohtaja toimii hänen sijaisenaan. Jos myös varapuheenjohtaja on poissa komitean kokouksesta, komitea valitsee kokoukselle puheenjohtajan. 3 artikla Tarkkailijat Puheenjohtaja voi kutsua komitean kokouksiin Euroopan investointipankin, Euroopan komission, valvojien tai muiden osallisten edustajia tarkkailijoiksi tai antamaan tietoja hankkeista. 4 artikla Kokousten pitäminen suljetuin ovin Komitean kokoukset pidetään suljetuin ovin, jollei komitea yksimielisesti päätä toisin. 5 artikla Kokousten koollekutsuminen Puheenjohtaja kutsuu komitean kokoukset koolle sihteeriä kuultuaan. Kokous on kutsuttava koolle viipymättä myös siinä tapauksessa, että komitean jäsen sitä kirjallisesti pyytää ja ilmoittaa kokouksessa käsiteltävän aiheen. 6 artikla Kokouspaikka Komitean kokoukset pidetään yleensä EFTA:n sihteeristön tiloissa Brysselissä. 7 artikla Alustava esityslista Sihteeri laatii yhteistyössä puheenjohtajan kanssa kullekin kokoukselle alustavan esityslistan. Yleissääntönä on, että kokouskutsu ja alustava esityslista on toimitettava komitean jäsenille viimeistään viikkoa ennen kokousta. Alustavaan esityslistaan on liitettävä kaikki tarvittavat valmisteluasiakirjat. 8 artikla Asioiden ottaminen esityslistalle Esityslistalle on otettava kaikki asiat, joiden käsittelyä komitean jäsen on ehdottanut viimeistään 10 päivää ennen kokousta. 9 artikla Päätösvaltaisuus Kokous on päätösvaltainen, kun kaksi jäsentä on läsnä. 10 artikla Äänestäminen 1. Menettelytapoja koskevista kysymyksistä päätetään äänten enemmistöllä. Muut päätökset tehdään yksimielisesti. Päätös katsotaan tehdyksi yksimielisesti, jos yksikään jäsen ei äänestä sitä vastaan. 2. Kuitenkin, jos päätösluonnoksessa ehdotetaan avustushakemuksen hylkäämistä, päätös katsotaan tehdyksi, jos yksikin jäsen äänestää sen puolesta. 11 artikla Valtakirjalla äänestäminen Jäsen voi valtuuttaa toisen jäsenen äänestämään puolestaan. Valtuutuksesta on ilmoitettava kirjallisesti sihteerille ennen kokouksen alkamista. 12 artikla Kirjallinen menettely Päätöksiä voidaan tehdä kirjallisessa menettelyssä, jos kaikki jäsenet suostuvat siihen. 13 artikla Avustushakemuksia koskevien päätösluonnosten valmisteleminen ja kyseisiä päätöksiä koskeva kirjallinen menettely 1. Sihteeri valmistelee avustushakemuksia koskevat päätösluonnokset ja toimittaa ne ja muut asiaan liittyvät tiedot komitean jäsenille riittävän ajoissa, jotta päätös voidaan tehdä kahden kuukauden kuluessa siitä, kun lopullinen ja hyväksyttävässä muodossa esitetty hakemus on jätetty. Komitean jäsenten on viipymättä vahvistettava sihteerille vastaanottaneensa päätösluonnoksen. 2. Edellä olevasta 12 artiklasta huolimatta puheenjohtaja päättää sihteeriä kuultuaan, käsitelläänkö hakemus kirjallisessa menettelyssä vai kokouksessa. 3. Jos asia käsitellään kirjallisessa menettelyssä, toimitaan seuraavasti: a) Jos päätösluonnoksessa ehdotetaan hakemuksen hyväksymistä, - päätösluonnos katsotaan hyväksytyksi, jos vähintään kaksi jäsentä kannattaa sitä ja ilmoittaa tästä komitean sihteerille kahden viikon kuluessa päivästä, jona sihteeri lähetti luonnoksen, - päätösluonnos katsotaan hylätyksi, jos saman määräajan kuluessa yksikin jäsen ilmoittaa vastustavansa sitä. b) Jos päätösluonnoksessa ehdotetaan hakemuksen hylkäämistä, - päätösluonnos katsotaan hyväksytyksi, jos yksikin jäsen kannattaa sitä ja ilmoittaa tästä komitean sihteerille kahden viikon kuluessa päivästä, jona sihteeri lähetti luonnoksen. Jos komitea ei ole tehnyt päätöstä kahden viikon kuluessa päivästä, jona sihteeri lähetti päätösluonnoksen, komitea kutsutaan koolle. 14 artikla Päätöksen sanamuodon hyväksyminen Komitean tekemän päätöksen sanamuoto on hyväksyttävä ennen kokouksen päättämistä. Sihteeri toimittaa kirjallisessa menettelyssä tehdyn päätöksen sanamuodon komitean jäsenille mahdollisimman pian päätöksen tekemisen jälkeen. 15 artikla Pöytäkirja Sihteeri laatii komitean kokousten jälkeen pöytäkirjan. 16 artikla Asioiden käsittely luottamuksellisesti 1. Komitea käsittelee asiat luottamuksellisesti. 2. Komitealle toimitettuja tietoja liikesalaisuuksista tai muista luottamuksellisista asioista ei saa paljastaa ulkopuolisille. 17 artikla Työjärjestyksen tarkistaminen Tämä työjärjestys on tarkistettava 12 kuukauden kuluessa sen hyväksymisestä.